CELEX: 32016D1455
Language: da
Date: 2016-04-15 00:00:00
Title: Kommissionens delegerede afgørelse (EU) 2016/1455 af 15. april 2016 om ændring af bilag III til Europa-Parlamentets og Rådets afgørelse nr. 466/2014/EU om en EU-garanti til Den Europæiske Investeringsbank mod tab i forbindelse med finansieringstransaktioner til støtte for investeringsprojekter uden for Unionen, for så vidt angår Hviderusland

6.9.2016   
            
            
               DA
            
            
               Den Europæiske Unions Tidende
            
            
               L 238/5
            
         KOMMISSIONENS DELEGEREDE AFGØRELSE (EU) 2016/1455
   af 15. april 2016
   om ændring af bilag III til Europa-Parlamentets og Rådets afgørelse nr. 466/2014/EU om en EU-garanti til Den Europæiske Investeringsbank mod tab i forbindelse med finansieringstransaktioner til støtte for investeringsprojekter uden for Unionen, for så vidt angår Hviderusland
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets afgørelse nr. 466/2014/EU af 16. april 2014 om en EU-garanti til Den Europæiske Investeringsbank mod tab i forbindelse med finansieringstransaktioner til støtte for investeringsprojekter uden for Unionen (1), særlig artikel 4, stk. 2, og
   ud fra følgende betragtninger:
   
               (1)
            
            
               Der er sket visse fremskridt på det økonomiske, sociale, miljømæssige og politiske område i Hviderusland siden vedtagelsen af afgørelse nr. 466/2014/EU.
            
         
               (2)
            
            
               Coreper godkendte i januar 2015 en liste over 29 foranstaltninger til styrkelse af EU's politik for kritisk engagement over for Hviderusland. En af disse foranstaltninger vedrører revisionen af EU's restriktive tilgang til Den Europæiske Investeringsbanks (EIB) långivning i Hviderusland.
            
         
               (3)
            
            
               I sine konklusioner af 1. oktober 2015 opstillede Den Udenrigs- og Sikkerhedspolitiske Komité yderligere konkrete foranstaltninger for at uddybe EU's politik for kritisk engagement over for Hviderusland og navnlig en foranstaltning bestående i at lempe begrænsningerne på EIB-finansiering i Hviderusland.
            
         
               (4)
            
            
               I sine konklusioner af 15. februar 2016 om Hviderusland besluttede Rådet at fremskynde gennemførelsen af de foranstaltninger, der tager sigte på at fremme samarbejdet mellem EU og Hviderusland på en række økonomi-, handels- og bistandsrelaterede områder med det formål at modernisere Hviderusland og dets økonomi til gavn for den hviderussiske befolkning, herunder med henblik på tiltrædelse af Verdenshandelsorganisationen og i samarbejde med internationale finansieringsinstitutioner, navnlig EIB og Den Europæiske Bank for Genopbygning og Udvikling (EBRD) i overensstemmelse med deres respektive mandater. Rådet opfordrede også Hviderusland til at fremskynde hårdt tiltrængte økonomiske reformer.
            
         
               (5)
            
            
               Hvideruslands konkrete skridt for at respektere de universelle grundlæggende frihedsrettigheder, retsstatsprincippet og menneskerettigheder vil fortsat være af central betydning for udformningen af EU's fremtidige politik over for Hviderusland.
            
         
               (6)
            
            
               I betragtning af den politiske udvikling i Hviderusland vil finansiel støtte fra Unionen og det internationale samfund, herunder gennem en lempelse af begrænsningerne på EIB's aktiviteter i Hviderusland, kunne hjælpe landet med at udvikle sin private sektor, forbedre infrastrukturer og skabe vækst i produktiviteten og dermed bidrage til at forbedre dynamikken og den mellemfristede vækst i Hvideruslands økonomi. Derudover bør EIB-finansieringstransaktioner, der fremmer anvendelsen af de relevante miljøstandarder, understøtte en miljømæssigt forsvarlig og bæredygtig udvikling i Hviderusland.
            
         
               (7)
            
            
               Derfor har Kommissionen sammen med Tjenesten for EU's Optræden Udadtil vurderet, at den generelle økonomiske, sociale, miljømæssige og politiske situation gør det muligt at føje Hviderusland til listen i bilag III til afgørelse nr. 466/2014/EU over de lande, der er berettigede til EU-finansiering under EU-garantien.
            
         
               (8)
            
            
               Afgørelse nr. 466/2014/EU bør derfor ændres i overensstemmelse hermed —
            
         VEDTAGET DENNE AFGØRELSE:
   Artikel 1
   I litra B, nr. 2, i bilag III til afgørelse nr. 466/2014/EU erstattes ordene »Østeuropa: Republikken Moldova, Ukraine« af »Østeuropa: Hviderusland, Republikken Moldova, Ukraine«.
   Artikel 2
   Denne afgørelse træder i kraft på tyvendedagen efter offentliggørelsen i Den Europæiske Unions Tidende.
   
      Udfærdiget i Bruxelles, den 15. april 2016.
      
         
            På Kommissionens vegne
         
         Jean-Claude JUNCKER
         
            Formand
         
      
   
   
      (1)  EUT L 135 af 8.5.2014, s. 1.